
Józef Mackiewicz, a Tengerköz írója

A Szentpéterváron született Józef Mackiewicz a lengyel emigráns irodalom egyik legkiemelkedőbb alakja. Mackiewicz regényei rendkívül komplexek, sajátos viszonyulást igényelnek ezért érdemes egyszerre vizsgálni a bennük rejlő tényfeltárást és a művészi ábrázolásmódot, ugyanis önálló irodalmi szövegekről van szó. Munkásságának középpontjában a Tengerköz (Intermarium) tragikus története, valamint a totalitarizmus könyörtelen kritikája áll. Mackiewicz összetett identitását a Tengerköz multikulturalizmusa és a helyi kultúra iránti mély elhivatottság határozza meg. Ennek az identitásnak köszönhetően egyedi megközelítésekkel gazdagította a világirodalmat és feledésbe merült narratívákat is megvilágított. Az első fejezetben a Tengerköz rövid története kerül kifejtésre, mert ez a tér Mackiewicz műveinek elsődleges színtere.
Dolgozatom legfőbb célja Mackiewicz regénypoétikájának ismertetése, amelyben az író mesterien vegyíti a valós és fikciós elemeket. Ez a megközelítés nemcsak a múlt hiteles bemutatását szolgálja, hanem arra is lehetőséget ad, hogy árnyalja a hivatalos történetírás sztereotípiáit. Mackiewicz célja leírni azt, hogy hogyan is volt („jak to było”), ehhez pedig nem elegendőek önmagukban a már a bevett irodalmi keretek, ezért egy sajátos műfaji szintézist alkalmaz. 



